b'\n_START_ARTICLE_\nHMS Martin (G44)\n_START_SECTION_\nPalvelus\n_START_PARAGRAPH_\nHMS Martin oli maaliskuussa 1942 valmistajan koeajoissa ja se valmistui 4. huhtikuuta. Alus aloitti tilaajan vastaanottokokeet, joiden j\xc3\xa4lkeen se varustettiin. Se siirtyi Scapa Flowhun Kotilaivastoon koulutettavaksi ennen liittymist\xc3\xa4\xc3\xa4n 17. H\xc3\xa4vitt\xc3\xa4j\xc3\xa4laivueeseen._NEWLINE_Alus suojasi 28. huhtikuuta Murmanskiin matkaavaa saattuetta PQ15 ja sielt\xc3\xa4 palaavaa saattuetta QP11 Kotilaivaston muodostaman kaukosuojauksen osana. Alus vapautui teht\xc3\xa4v\xc3\xa4st\xc3\xa4 7. toukokuuta saattueen saavuttua Reyakjavikiin. Se suojasi 12. toukokuuta saattuetta PQ16 Murmanskiin yhdess\xc3\xa4 HMS Achatesin, HMS Ashantin, HMS Volunteerin ja Puolan laivaston ORP Garlandin kanssa. Saattue joutui 26. toukokuuta ilma- ja sukellusvenehy\xc3\xb6kk\xc3\xa4yksen maaliksi, jolloin alus k\xc3\xa4rsi lievi\xc3\xa4 vaurioita l\xc3\xa4helle osuneista pommeista. Se erkani saattueesta 30. toukokuuta sen saavuttua Kuolan niemimaalle._NEWLINE_HMS Martin palasi kotimaahan itsen\xc3\xa4isesti, mink\xc3\xa4 j\xc3\xa4lkeen se siirrettiin 6. kes\xc3\xa4kuuta telakalle huollettavaksi. Alus liittyi telakalta palattuaan Kotilaivastoon, jonka mukana se oli saattueiden PQ17 ja QP13 kaukosuojausosastossa. Se vapautui teht\xc3\xa4v\xc3\xa4st\xc3\xa4 7. hein\xc3\xa4kuuta palaavan saattueen saavuttua Reyakvikiin._NEWLINE_HMS Martinille, HMS Marnelle, HMS Middletonille ja HMS Blankneylle kuormattiin 20. hein\xc3\xa4kuuta tarvikkeita toimitettavaksi saattueen PQ17 suojauksesta vastanneille aluksille, jotta saattajien paluun mahdollistamiseksi. Osasto l\xc3\xa4hti Scapa Flowsta Seidisfjordin kautta Murmanskiin, jonne se saapui 24. hein\xc3\xa4kuuta. Matkan aikana osaston alukset tankattiin laivaston tankkerilta HMS Black Rangerilta. Osasto palasi kotimaahan itsen\xc3\xa4isesti ilman saattuetta._NEWLINE_Alus m\xc3\xa4\xc3\xa4r\xc3\xa4ttiin 13. elokuuta HMS Marnen kanssa saattamaan Yhdysvaltain laivaston risteilij\xc3\xa4 USS Tuscaloosaa ja sen saattajia USS Rodmania ja USS Emmonsia, jotka kuljettivat RAF:n henkil\xc3\xb6st\xc3\xb6\xc3\xa4 ja l\xc3\xa4\xc3\xa4kint\xc3\xa4tarpeita Arkangeliin (operaatio Easy unit). H\xc3\xa4vitt\xc3\xa4j\xc3\xa4t kohtasivat 15. elokuuta Yhdysvaltain laivaston osaston 800 merimailia ennen Arkangelia, jonne ne saapuivat 17. elokuuta. Neuvostoliiton viranomaiset kielsiv\xc3\xa4t alusten kuorman purkamisen, jonka j\xc3\xa4lkeen osasto palasi Britteinsaarille._NEWLINE_HMS Martin suojasi 9. syyskuuta HMS Scyllaa, kun se m\xc3\xa4\xc3\xa4r\xc3\xa4ttiin saattueen PQ18 l\xc3\xa4hisuojaukseen. Alus erkani 12. syyskuuta saattueesta HMS Scyllan, HMS Marnen, HMS Meteorin ja HMS Milnen kanssa menn\xc3\xa4kseen tankkaamaan Lowen lahteen Huippuvuorille. Tankannut osasto palasi seuraavana p\xc3\xa4iv\xc3\xa4n\xc3\xa4 saattueen suojaksi. Osasto erkani 17. syyskuuta saattueesta PQ18, jolloin se liittyi palaavaan saattueeseen QP14 matkalle Loch Eween. Osasto vapautui 25. syyskuuta teht\xc3\xa4v\xc3\xa4st\xc3\xa4 saattueen saavuttua m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4._NEWLINE_Alus m\xc3\xa4\xc3\xa4r\xc3\xa4ttiin lokakuussa osallistumaan Pohjois-Afrikan maihinnousuun, mink\xc3\xa4 vuoksi se siirtyi Gibraltarille. Alus liittyi Force H:hon saavuttuaan Gibraltarille. Se liitettiin 1. marraskuuta taistelulaivojen HMS Duke of Yorkin, HMS Nelsonin ja HMS Rodneyn, taisteluristeilij\xc3\xa4 HMS Renownin, lentotukialusten HMS Victoriousin, HMS Avengerin, HMS Biterin ja HMS Dasherin sek\xc3\xa4 risteilij\xc3\xb6iden HMS Sheffieldin] ja HMS Argonautin muodostamaan laivastoon. Alus suojasi 6. marraskuuta it\xc3\xa4ist\xc3\xa4 maihinnousuosastoa Vichyn Ranskan laivaston mahdollisilta hy\xc3\xb6kk\xc3\xa4yksilt\xc3\xa4 sek\xc3\xa4 se antoi tulitukea maihinnousuosastoille pyydett\xc3\xa4ess\xc3\xa4. Alus oli seuraavana p\xc3\xa4iv\xc3\xa4n\xc3\xa4 mukana Algerin maihinnousuosastossa._NEWLINE_HMS Martin suojasi 8. marraskuuta laivaston raskaita yksik\xc3\xb6it\xc3\xa4. Alus suojasi 10. marraskuuta saattuetta, joka kuljetti t\xc3\xa4ydennyksi\xc3\xa4 sillanp\xc3\xa4\xc3\xa4h\xc3\xa4n. Alukseen osui 85 merimailia Algerista luoteeseen kolme Saksan laivaston sukellusveneen U-431 laukaisemaa torpedoa, jotka upottivat aluksen. Alukselta pelastui ainoastaan 63 henke\xc3\xa4.'